**ศึกษาการเผยแผ่พระพุทธศาสนาผ่านโลกออนไลน์ : กรณีศึกษาพระพงศกร ปภสฺสโร**

**วัดเพ็ญญาติ ตำบลกะเปียด อำเภอฉวาง จังหวัดนครศรีธรรมราช**

**Study of Buddhist Evangelism through Online Social Medias : Case Study of Pra Pongsakorn Paphatsaro, Wat Penyat, Kapiad Sub-district, Chawang District, Nakorn Sri Thammarat**

นราวิชญ์ มะลิชู[[1]](#footnote-2)

พรรณวดี ขำจริง[[2]](#footnote-3)

**บทคัดย่อ**

การวิจัยเรื่อง ศึกษาการเผยแผ่พระพุทธศาสนาผ่านโลกออนไลน์ : กรณีศึกษาพระพงศกร ปภสฺสโร วัดเพ็ญญาติ ตำบลกะเปียด อำเภอฉวาง จังหวัดนครศรีรรมราช มีวัตถุประสงค์เพื่อศึกษาประวัติและผลงานของพระพงศกร ปภสฺสโร และศึกษารูปแบบ เนื้อหา ช่องทางการเผยแผ่พระพุทธศาสนาผ่านโลกออนไลน์ การดำเนินงานวิจัยครั้งนี้ ผู้วิจัยได้ใช้ระเบียบวิธีวิจัยเชิงคุณภาพ (Qualitative Research) โดยการศึกษาข้อมูลจากเอกสาร งานวิจัยและการสัมภาษณ์เชิงลึก (In-Depth Interview)

ผลการวิจัยพบว่า ประวัติและผลงานของพระพงศกร ปภสฺสโร มีจุดเปลี่ยนชีวิต 4 ช่วง คือ ช่วงวัยเด็ก ช่วงวัยเรียน ช่วงวิกฤตชีวิต ช่วงเปลี่ยนแปลงของชีวิต พระพงศกร ปภสฺสโร บวชเป็นเวลา 1 พรรษา ได้ทำการเผยแพร่คลิปวิดีโอผ่านติ๊กต๊อก (TikTok) ทำให้มีคนสนใจมากขึ้นกระทั่งมีผลงาน และได้รับรางวัลมากมาย ในด้านรูปแบบ เนื้อหา ช่องทางการเผยแผ่พระพุทธศาสนาผ่านโลกออนไลน์พบว่ารูปแบบของพระพงศกร ปภสฺสโร ได้แก่ Facebook แฟนเพจ (Facebook Fan Page) ยูทูบ (YouTube) ติ๊กต๊อก (TikTok) โดยมีเนื้อหาส่วนใหญ่เป็นข้อคิด หลักธรรม ซึ่งใช้ภาษาที่ไม่เป็นทางการมากกว่าภาษาที่เป็นทางการ

**คำสำคัญ : การเผยแผ่พระพุทธศาสนา โลกออนไลน์ รูปแบบ เนื้อหา**

**Abstract**

The objectives of research study were to study about Pra Pongsakorn Paphatsaro’s biology and accomplishment and to study forms, contents and methods of Buddhist evangelism through online social medias. This research was qualitative research coolected the data from articles, researches and in-depth interviews.

The findings of this research were found that the biology of Pra Pongsakorn Paphatsaro and his accomplishment had 4 turning points; childhood, school age child, life crisis and transition period in life. Pra Pongsakorn Paphatsaro has gone into monkhood for a year. He has spread video clips via TikTok application which made people more interested in as long as he has had a lot of masterpieces and received many prizes. Pra Pongsakorn Paphatsaro has had a lot of Buddhist evangelism contents through online social medias such as Facebook fan page, YouTube and TikTok. Most contents were about moral and Dhamma principles which used informal communicative language.

**Keywords: Buddhist Evangelism Online Social Media Forms Contents**

**1. บทนำ**

ในการเผยแผ่พระพุทธศาสนาของพระพุทธเจ้านั้น พระองค์สามารถสร้างความสนใจความศรัทธาให้เกิดแก่ผู้ฟังหรือกลุ่มเป้าหมายด้วยรูปแบบและวีการที่หลากหลายในทุกสถานการณ์ไม่จำกัดรูปแบบใดรูปแบบหนึ่ง ในอดีตมีการเผยแผ่พระพุทธศาสนาโดยจากกลุ่มหนึ่งไปยังอีกกลุ่มหนึ่งจากรุ่นหนึ่งไปยังอีกรุ่นหนึ่งพระสงฆ์จะเลือกสรรหลักพุทธธรรมนำมาเทศน์เน้นอบรมสั่งสอนปลูกฝัง ศีลธรรมให้ประชาชนมีมาตรฐานชีวิตชาวพุทธสามารถดำรงตนอยู่ในสังคมได้อย่างสงบสุขพระพุทธศาสนานั้นมีมาแล้วด้วยกันกว่า2564 ปี ซึ่งโดยปัจจุบันการเผยแผ่พุทธศาสนามีวิธีด้วยกันหลากหลายวิธี คือ 1) เผยแผ่ด้วยการให้ได้ยินได้ฟังทุกวิถีทาง (หลักปริยัติธรรม) ประกอบไปด้วยการจัดพิมพ์จัดทำโฆษณา สมุด เอกสาร หนังสือพิมพ์ วิทยุกระจายเสียง 2) เผยแผ่ด้วยการทำสิ่งที่ดี และทำยากให้เขาดู (หลักปฏิบัติธรรม) ประกอบไปด้วยการจัดการเรียนการสอนให้คนเห็นจนเกิดความเลื่อมใส พระสงฆ์เป็นทีพึ่งได้ทุกกรณี ทั้งทางกายและจิตใจ 3)ทำตนเป็นผู้มีความสุขให้ดู (หักปฏิเวธธรรม) ประกอบไปด้วยพระสงฆ์แสดงกำลังใจว่าอยู่เหนือทุกอันตรายทั้งปวง และมีจิตใจที่อยู่เหนือการเกิดแก่เจ็บตายให้เขาดู (แก้ว ชิดตะขบ, 2553)

การเข้ามาของอินเทอร์เน็ตในศตวรรษที่ 20 นั้นได้เปลี่ยนไปอย่างรวดเร็วของคนทั้งโลกอินเทอร์เน็ตนั้นรวมทั้งโลกเชื่อมต่อเข้าด้วยกันอย่างไร้พรหมแดน ผ่านเครือข่ายอินเทอร์เน็ต และยังสามารถหาข้อมูลได้อย่างหลากหลาย สภาพของสังคมจึงเปลี่ยนไปทุกคนสามารถเข้าถึงแหล่งข้อมูลต่างๆได้ด้วยตนเอง แต่นั้นเองกระทั่งการเข้ามาของสื่อสังคมออนไลน์ในศตวรรษที่ 21 ที่ทำให้ผู้คนทั้งโลกส่งข้อมูลเข้าหากันได้อย่างรวดเร็วและง่ายยิ่งขึ้นผ่านโทรศัพท์เล็กๆเพียงเครื่องเดียว พกพาสะดวกและค่าบริการที่ถูกในสื่อสังคมออนไลน์จึงเกิดสังคมใหม่ขึ้นมีการแลกเปลี่ยนวัฒนธรรมทำให้เกิดค่านิยมใหม่ๆที่ส่งผลทั้งด้านบวกและด้านลบ เกิดช่องว่างทางสังคมไม่ค่อยเข้าร่วมกิจกรรมกับสังคมจนเกิดคำที่เรียกกันติดปากว่า “สังคมก้มหน้า” เกิดอาชญากรรมทางคอมพิวเตอร์เข้าถึงข้อมูลส่วนตัวด้วยวิธีที่ไม่ถูกต้อง การเข้ามาของเทคโนโลยีนั้นน่าจะส่งผลดีให้กับพุทธศาสนิกชนที่สามารถเข้าถึงพระธรรมหลักคำสอน ฝึกศีลธรรม และฟังบทสวดมนต์ได้สะดวก และรวดเร็ว แต่กลับส่งผลตรงกันข้ามอย่างที่ได้กล่าวไว้ข้างต้น เมื่อสื่อสังคมออนไลน์เข้ามาเป็นส่วนหนึ่งของชีวิตประจำวัน ผู้คนในสังคมก็เกิดสังคมใหม่ๆเพิ่มมากขึ้น ได้เห็นมุมมอง ทัศนคติ ความคิดเห็นของผู้คนหลายล้านคนในสื่อสังคมออนไลน์ที่ส่งผลกระทบในด้านลบของศาสนาพุทธ ไม่ว่าจะเป็นมิติของประวัติศาสตร์ของศาสนา การปฏิบัติธรรมและพระธรรมที่ไม่สอดคล้องกับสังคมปัจจุบัน แม้ว่าศาสนาพุทธเองก็ปรับตัวจากการเผยแผ่ศาสนาจากปากต่อปากและเข้ามาสู่สื่อสังคมออนไลน์แล้วก็ตามแต่ความสนใจก็ลดน้อยถอยลงเพราะผู้คนสนใจการดำเนินชีวิตของผู้อื่นมากกว่า และอีกหนึ่งสถานการณ์การแพร่ระบาดโควิด - 19 ที่เข้ามาเป็นส่วนหนึ่งของชีวิตสังคมโลกที่ทำให้ทุกคนต้องเว้นระยะห่างทางสังคมและต้องปรับเปลี่ยนพฤติกรรมในหลายด้านจนทำให้พุทธศาสนิกชนไม่สามารถเดินทางเข้าไปทำบุญที่วัดหรือฟังเทศน์ฟังธรรมได้ ทำให้รูปแบบการทำนุบำรุงศาสนาและการเผยแผ่ศาสนาเปลี่ยนไป พระสงฆ์จึงหันมาใช้สื่อสังคมออนไลน์ที่สามารถเข้าถึงทุกคนได้อย่างรวดเร็ว และมีประสิทธิภาพในการเผยแผ่ศาสนาและจัดกิจกรรมวันสำคัญทางศาสนาในรูปแบบใหม่เพื่อลดการแพร่ระบาดของโรคระบาดโควิด - 19 เช่นกิจกรรมเวียนเทียนออนไลน์ กิจกรรมถวายเทียนพรรษาออนไลน์ เป็นต้นรวมถึงการทำบุญบริจาคแก่ทางวัดได้ปรับเปลี่ยนมาเป็นรูปแบบการสแกนคิวอาร์โค้ด (QR Code)หรือโอนผ่านบัญชีธนาคารของทางวัดได้โดยตรงทุกคนสามารถเข้าถึงเว็บไซต์ สื่อสังคมออนไลน์ ไม่ว่าจะเป็น E-book Facebook YouTube Zoom Google meet พระสงฆ์ที่เป็นนักพูด นักคิด นักเทศน์ จึงจำเป็นต้องเปลี่ยนปรับตัวไปตามยุคสมัย อย่างเช่น พระมหาวุฒิชัย วชิรเมธี หรือที่เรารู้จักกันในนามของ ว.วชิรเมธี เดิมทีท่านเจ้าคุณใช้การเผยแผ่ศาสนาผ่านหนังสือ ซึ่งมีหนังสือจำนวนมากที่ท่านเจ้าคุณเขียนขึ้นมาเอง แต่เมื่อยุคสมัยเปลี่ยนไปการเผยแผ่ศาสนาของท่านเจ้าคุณจึงปรับเปลี่ยนมาใช้ช่องทางสื่อสังคมออนไลน์ ซึ่งสื่อสังคมออนไลน์ Facebook ของท่านเจ้าคุณที่ใช้ชื่อว่า “พระเมธีวชิโรดม - ว.วชิรเมธี” มีจำนวนผู้กดถูกใจและผู้ติดตามมากว่า 6 ล้านคน และช่องทาง YouTube ที่มีชื่อว่า “ฟังธรรมมะ ว.วชิระเมธี” มีจำนวนผู้เข้าชมคลิปวิดีโอไปแล้วมากกว่า 20 ล้านครั้ง อีกทั้งยังมีพระรุ่นใหม่น่าติดตามอย่าง พระพงศกร ปภสฺสโร ที่ใช้ช่องทางสื่อสังคมออนไลน์ในการเผยแผ่ศาสนาโดยใช้ช่องทาง Facebook ที่มีชื่อว่า “หลวงพี่กาโตะ-ขวดสีฟ้าฝาสีเหลือง” มีผู้ติดตามมากกว่า 5 แสนผู้ใช้งาน และช่องทาง YouTube ที่มีชื่อว่า “หลวงพี่กาโตะ official” ที่มีผู้ติดตามมากกว่า 3 หมื่นผู้ติดตาม และมีจำนวนผู้เข้าชมไปแล้วมากกว่า 2 ล้านครั้ง เห็นได้ว่าแม้สังคมของโลกจะเปลี่ยนไปอย่างไร สถานการณ์การแพร่ระบาดของโควิด-19 มิอาจปิดกั้นหยุดยั้งความศรัทธาของเหล่าพุทธศาสนิกชนที่มีใจศรัทธาต่อศาสนาพุทธ

ดังนั้น งานวิจัยเรื่อง ศึกษาการเผยแผ่พระศาสนาผ่านโลกออนไลน์ : กรณีศึกษาพระพงศกร ปภสฺสโร วัดเพ็ญญาติ ตำบลกะเปียด อำเภอฉวาง จังหวัดนครศรีธรรมราช ฉบับนี้จึงมุ่งศึกษา ชีวประวัติ ผลงาน รูปแบบ การเผยแผ่พระพุทธศาสนาและเนื้อหาให้เหมาะสมกับยุคสมัยเพื่อนำไปใช้แก้ไขปัญหาสังคมไทยที่ใช้เทคโนโลยีดำเนินชีวิตประจำวัน

**2. วัตถุประสงค์**

1. ศึกษาประวัติและผลงานของพระพงศกร ปภสฺสโร
2. ศึกษารูปแบบ เนื้อหา ช่องทางการเผยแผ่พระพุทธศาสนาผ่านโลกออนไลน์

**3. แนวคิด ทฤษฎี และงานวิจัยที่เกี่ยวข้อง**

**3.1 แนวทางการศึกษาชีวประวัติและผลงาน**

เสนีย์ วิลาวรรณ และคณะ (2533) ได้กล่าวถึงแนวการศึกษาชีวประวัติไว้สรุปได้ ว่า ชีวประวัติ คือ เรื่องราวเกี่ยวกับประวัติชีวิตของบุคคล การเขียนชีวประวัติมี 2 วิธี คือ การเขียนชีวประวัติของ ผู้เขียนเองซึ่งเรียกว่า อัตชีวประวัติ และการเขียนชีวประวัติของบุคคลอื่น ชีวประวัติทั้งสองอย่างมี หลักการเขียนที่ประกอบด้วย ดังนี้ 1) เลือกเฉพาะเรื่องหรือเหตุการณ์เฉพาะที่สำคัญ ๆ ของบุคคลผู้นั้น 2) เรียงเนื้อเรื่องตามลำดับเวลาเป็นช่วงๆแต่ อาจเท้าความถึงเรื่องที่เกิดขึ้นก่อน หรือผลที่ เกิดตามมาภายหลัง 3) แทรกโวหารอธิบาย พรรณนา หรือเปรียบเทียบตามความเหมาะสม 4) แสดงข้อคิดเห็นประกอบตามความเหมาะสม แต่ระวังไม่ให้เกิดความเสียหาย

พัชรี บุญราศี (2544) ได้กล่าวถึงการศึกษาชีวประวัติของบุคคลสำคัญสรุปได้ว่า เป็นการศึกษา เกี่ยวกับชาติภูมิ การศึกษา การทำงาน ผลงานที่สำคัญ เกียรติคุณที่ได้รับ ส่วนผลงานมักจะเลือก เฉพาะผลงานที่ได้รับการยอมรับจากภาครัฐและภาคเอกชน โดยเป็นผลงานที่ได้รับรางวัลของบุคคลที่ศึกษา

**3.2 แนวคิดเกี่ยวกับการเผยแผ่พระพุทธศาสนา**

แก้ว ชิดตะขบ (2553 : 21) ได้ให้ควาหมายของคำว่า การเผยแผ่พระพุทธศาสนา ไว้ว่า การนำเอาหลักธรรมคำสอนอันประเสริฐอันเป็นะรรมชาติบริสุทธิ์ที่เกิดจากพระปัญญาตรัสรู้ขององค์สัมมาสัมพุทธเจ้า ไปถ่ายทอดให้ประชาชนได้รับการเรียนรู้และน้อมนำเอาหลักธรรมคำสอนเหล่านั้นไปประพฤติปฏิบัติตามเพื่อให้เป็นคนดีมีศีลธรรมประกอบด้วยคุณธรรมที่มีเมตตาเป็นต้น เกิดความสงบสุขทั้งชาติปัจจุบันและภพหน้า จากคนกลุ่มหนึ่ง จากรุ่นหนึ่งไปสู่คนอีกรุ่นหนึ่ง โดยยึดเอา อุดมคติ อุดมการณ์ หลักการ และวิธีการเผยแผ่พระพุทธศาสนาที่พระพุทธองค์ทรงตรัสไว้

**3.3 แนวคิดทฤษฎีการสื่อสารผ่านตัวกลางคอมพิวเตอร์**

วลักษณ์กมล เอี่ยมวิวัฒน์กิจ (อ้างถึงใน ธนิพร จุลศักดิ์, 2555 : 14) ได้ให้ความหมายของ การสื่อสารผ่ายคอมพิวเตอร์ว่า “เป็นระบบการสื่อสารข้อมูลที่เป็น ข้อความ ภาพ สัญลักษณ์ และ เสียง ระหว่างคอมพิวเตอร์เครื่องหนึ่งไปสู่คอมพิวเตอร์อีกเครื่องหนึ่ง หรือหลาย ๆ เครื่อง โดยใช้สื่อคอมพิวเตอร์ที่เชื่อมต่อกับระบบโทรคมนาคม เช่น โทรศัพท์ เคเบิ้ลใยแก้วหรือดาวเทียม เป็น สื่อกลาง”

พิมพ์เดือน จาตุรงคกุล (อ้างถึงใน ธนิพร จุลศักดิ์, 2555 : 17) ได้จำแนกองค์ประกอบของสื่อต่างๆ ได้เป็น 5 ชนิด ประกอบด้วย 1) ข้อความหรือตัวอักษร (Text) 2) ภาพนิ่ง (Still Image) 3)ภาพเคลื่อนไหว (Animation) 4)เสียง (Sound) 5)ภาพวีดีโอ (Video) แล้วนำมาผสมผสานเข้าด้วยกันเพื่อใช้สำหรับการปฏิสัมพันธ์หรือโต้ตอบ (Interaction) ระหว่างคอมพิวเตอร์กับผู้ใช้ ซึ่งถือได้ว่าเป็นกิจกรรมที่ผู้ใช้สามารถเลือกกระทำต่อมัลติมีเดียได้ตามต้องการ ตัวอย่างเช่น ผู้ใช้ได้ทำการเลือกรายการและตอบคำถามผ่านทางจอภาพของเครื่องคอมพิวเตอร์ จากนั้นระบบคอมพิวเตอร์ก็จำและทำการประมวลผลและแสดงผลลัพธ์ย้อนกลับผ่านทางจอภาพให้ผู้ใช้เป็นอีกครั้ง เป็นต้น

**3.4 งานวิจัยที่เกี่ยวข้อง**

วิยะดา ตั้งเที่ยงธรรม (บทคัดย่อ, 2558) ได้ศึกษาชีวประวัติและผลงานของ ภานุ พิทักษ์เผ่าผลการวิจัยพบว่า จุดเปลี่ยนในชีวิต 4 ช่วงด้วยกัน คือ วัยเด็กที่เกิดมรสุมชีวิตครอบครัวล่มละลาย ช่วงวัยทำงานรับราชการครูที่ต้องช่วยแก้ปัญหาชีวิตของนักเรียนนักศึกษา และชาวบ้านที่เผชิญกับปัญหาความยากจน และเป็นหนี้สิน ช่วงวัยทำงาน ทางการเมือง ได้มีโอกาสทำงานเป็นผู้ช่วยเลขานุการ พลตรีจำลอง ศรีเมือง และช่วงบั้นปลายชีวิตได้หันมาทำอาชีพเกษตรกรรม และได้สร้างศูนย์เรียนรู้คุณธรรมเพื่อเศรษฐกิจพอเพียงและร้านครัวเพื่อสุขภาพนอกจากนี้ยังมีผลงานด้านอื่นๆ ที่ช่วยเหลือสังคม เช่น การเป็นนายกสมาคมเกษตรอินทรีย์วิถีไท การเป็นประธานคณะกรรมการสมัชชาคุณธรรม จังหวัดสงขลา และการเป็นกรรมการของตลาดนัดเกษตรกร เป็นต้น ภานุ พิทักษ์เผ่า ได้พัฒนาพริกฟื้นด้านเศรษฐกิจ สังคม ตลอดจนความเป็นอยู่ของชุมชน โดยมีวิสัยทัศน์ที่ก้าวไกล นำความรู้ที่ได้ศึกษาและประสบการณ์ที่ผ่านมา ทุ่มเททุกสิ่งทุกอย่างเพื่อพัฒนาสังคมและชุมชน จนกลายเป็นปราชญ์ชาวบ้านที่เป็นแบบอย่างที่ดีแก่สังคม อีกทั้ง ได้สร้างเครือข่ายเพื่อส่งเสริมและการร่วมมือกันขับเคลื่อนสังคม โดยนำหลักเศรษฐกิจพอเพียงมาประยุกต์ใช้ในการดำเนินชีวิต

ธนิพร จุลศักดิ์ (บทคัดย่อ, 2555) ได้ศึกษาวิจัยเรื่อง การเผยแผ่ธรรมะผ่านสื่อสังคมออนไลน์ ของ พระมหาวุฒิชัย วชิรเมธี ผลการวิจัยพบว่า รูปแบบของการเผยแผ่ธรรมะผ่านสื่อสังคมออนไลน์ของ พระมหาวุฒิชัย วชิรเมธี ได้กรอบแนวคิดการนำเสนอแบบมัลติมีเดียพบว่า เฟซบุ๊ก แฟนเพจ (Facebook Fan Page) ของ พระมหาวุฒิชัย วชิรเมธี มีการใช้มัลติมีเดียได้อย่างสมบูรณ์ ทุกรูปแบบ โดยเป็นการกระจายไปยังเมนูต่างๆอย่างครบถ้วนโดยมีการใช้ข้อความตัวอักษร(Text) มากที่สุดจำนวน 10 เมนู รองลงมาคือ การใช้รูปภาพ(Image) จำนวน 8 เมนู วีดีโอ ลิงค์ดาวน์โหลด(Video Link Download) จำนวน 5 เมนู และการใช้เสียง(Sound) 5 เมนู และยังพบว่าในแต่ละเมนูมีการใช้การนำเสนอแบบมัลติมีเดียมากกว่า 1 ชนิด ซึ่งเป็นการผสมผสานเพื่อให้เกิดความน่าสนใจ และดึงดูดกลุ่มเป้าหมายให้เข้าใช้งาน

ด้านเนื้อหาจาการศึกษาพบว่าภายในเมนูไทม์ไลน์ เฟซบุ๊ก แฟนเพจ (Facebook Fan Page)ของ พระมหาวุฒิชัย วชิรเมธี เป็นเนื้อหาประเภทข้อคิด หลักธรรม คำสอน มากที่สุดจำนวน 55 หัวข้อ ซึ่งเป็นข้อความที่ให้แง่คิด คติสอนใจ อ่านเพื่อนำไปเป็นแนวทางปฏิบัติให้ก่อเกิดประโยชน์ในชีวิตประจำวันได้ ส่วนเนื้อหาประเภทข่าวสาร เป็นเนื้อหาที่รองลงมาโดยมี 14 หัวข้อ ซึ่งเป็นการสนอข่าวประชาสัมพันธ์ การบรรยายธรรม การแจ้งข่าวสาร รวมถึงการแจ้งลิงค์ดาวน์โหลด (Link Download) หนังสืออิเล็กทรอนิกส์ หรือเสียงบรรยายธรรม อีกทั้งในบางหัวข้อที่เผยแผ่อาจมีการนำเสนอเนื้อหามากกว่า 1 ประเด็น โดยเป็นการนำเสนอควบคู่กันไป

**4.กรอบแนวคิดการวิจัย**

งานวิจัยเรื่อง “ศึกษาการเผยแผ่พระพุทธศาสนาผ่านโลกออนไลน์ : กรณีศึกษาพระพงศกร ปภสฺสโร วัดเพ็ญญาติ ตำบลกะเปียด อำเภอฉวาง จังหวัดนครศระรรมราช” เป็นวิจัยเชิงคุณภาพ โดยวิธีการสัมภาษณ์เชิงลึก เพื่อให้ทราบถึงประวัติส่วนตัวรวมถึงผลงาน และช่องทาง รูปแบบ เนื้อหาในการเผยแผ่พระพุทธศาสนาผ่านโลกออนไลน์ของ พระพงศกร ปภสฺสโร ซึ่งมีแนวคิดการศึกษาชีวประวัติและผลงาน แนวคิดการเผยแผ่พระพุทธศาสนา แนวคิดและรูปแบบการเผยแผ่พุทธศาสนาในยุคไทยแลนด์ 4.0 แนวคิดการสื่อสารผ่านตัวกลางคอมพิวเตอร์ แนวคิดสื่อสังคมออนไลน์ แนวคิดการสื่อสารเพื่อการพัฒนาศาสนา และแนวคิดวิเคราะห์สารนำมาใช้ในการประกอบการสัมภาษณ์ ทั้งนี้เพื่อตรวจสอบความน่าเชื่อถือ สังเคราะห์ข้อมูล และอภิปรายผลเพื่อนำการ เผยแผ่พระพุทธศาสนาของพระพงศกร ปภสฺสโร ไปเป็นแนวทางให้กับพระสงฆ์ หรือผู้ที่สนใจ เกี่ยวกับการเผยแผ่พระพุทธศาสนาต่อไป

**5.วิธีดำเนินการวิจัย**

**5.1 วิธีการดำเนินวิจัย** การวิจัยครั้งนี้ เป็นการวิจัยเชิงคุณภาพ (Qualitative Research) การสืบค้นข้อมูลจากแหล่งข้อมูลที่สำคัญ 3 ประการทั้งจากเอกสาร สื่อออนไลน์ และจากข้อมูลสัมภาษณ์บุคคล ซึ่งเป็นการเก็บข้อมูล ตั้งแต่เดือน ตุลาคม - ธันวาคม 2564 โดยมีขั้นตอนในการวิจัย ดังนี้

5.1.1 ขั้นสำรวจข้อมูล

1. ศึกษาค้นคว้าเกี่ยวกับชีวประวัติและการผลงานของบุคคลสำคัญ
2. ศึกษาเอกสารงานวิจัยที่มีนักวิชาการเขียน และศึกษาวิจัยเกี่ยวข้องกับการเผยแผ่พระพุทธศาสนาทางสื่อสังคมออนไลน์

5.1.2 ขั้นรวบรวมข้อมูล

1. รวบรวมข้อมูลจากเอกสาร ตำรา และงานวิจัยที่เกี่ยวข้องกับชีวประวัติและผลงานของบุคคล การเผยแผ่พระพุทธศาสนาทางสื่อสังคมออนไลน์

5.1.3 ขั้นสัมภาษณ์เชิงลึก

1. ใช้แบบสัมภาษณ์บุคคล โดยการสัมภาษณ์เชิงลึก จากพระพงศกร ปภสฺสโร วัดเพ็ญญาติ ตำบลกะเปียด อำเภอฉวาง จังหวัดนครศรีธรรมราช

5.1.4 ขั้นวิเคราะห์ข้อมูล

1. โดยการศึกษาและวิเคราะห์ข้อมูลทั้งหมดที่ได้จากการรวบรวมข้อมูลเอกสาร และข้อมูลที่สัมภาษณ์เชิงลึก จากนั้นจึงประมวลความเพื่อนำมาสรุปผล

5.1.5 ขั้นนำเสนอข้อมูล

1. ผู้วิจัยเรียบเรียง สรุป และนำเสนอผลการศึกษาวิจัยในรูปแบบพรรณนาวิเคราะห์ (Descriptive Analysis)

**6.ผลการวิจัย**

1. เพื่อศึกษาประวัติและผลงานของพระพงศกร ปภสฺสโร ผลของการวิจัยพบว่า พระพงศกร ปภสฺสโร (พงศกรจันทร์แก้ว) หรือ หลวงพี่กาโตะ มีชื่อเล่นว่าแรมโบ้ เกิดเมื่อวันที่ 23 กันยายน พ.ศ.2542 ตรงกับวันพฤหัสบดี ปัจจุบันอายุ 22 ปี (ณ ปีพ.ศ.2564) เป็นคน ตำบลกะเปียด อำเภอฉวาง จังหวัดนครศรีธรรมราช ช่วงวัยเด็กนั้นเป็นคนที่พูดตรงไปตรงมา จนกระทั่งได้มีโอกาสไปชมคอนเสิร์ตของคณะศรีวิชัยโชว์ จนทำให้มีความสนุก ตื่นเต้น และมีความสงสัยว่าตัวหนังตะลุงเขาเรียกว่าอะไร เล่นอย่างไร จากการชมคอนเสิร์ตในครั้งนั้นเลยไม่รอช้าที่จะค้นหาคำตอบ ช่วงวัยเรียนระดับอนุบาลและประถมศึกษาเข้าเรียนที่โรงเรียนวัดกะเปียด ตำบลกะเปียด อำเภอฉวาง จังหวัดนครศรีธรรมราช หลังจากกลับมาจากโรงเรียนเป็นประจำทุกวันมักจะใช้ใบไม้และผ้าสีขาวมาขึงจำลองและเลียนแบบในการเล่นหนังตะลุง จนกระทั่งมีคนเห็นในความตั้งใจและมุ่งมานะพยายามจึงทำเข้ามาสอนวิชาการเล่นหนังตะลุงให้ และได้รับเข้ามาเป็นลูกศิษย์ ด้วยความที่บ้านอยู่ในชนบทจึงเห็นคนเฒ่าคนแก่พูดเกี่ยวกับศิลปวัฒนธรรมท้องถิ่นของภาคใต้เป็นประจำ จึงทำให้หลงใหลในสิ่งนี้เป็นอย่างมาก ระดับมัธยมศึกษาตอนต้นและตอนปลาย เข้าเรียนที่โรงเรียนที่ฉวางรัชดาภิเษก ตำบลไสหร้า อำเภอฉวาง จังหวัดนครศรีธรรมราช ซึ่งมีโอกาสเจอสังคมที่ใหม่ และใหญ่ขึ้น และได้ทำในสิ่งที่ตนเองรักหลายอย่างอาทิ การแข่งขันร้องเพลงบอก การเล่นหนังตะลุงหน้าเสาธงของโรงเรียนเป็นประจำ และได้รับรางวัลเป็นเยาวชนดีเด่นแห่งชาติ สาขาศิลปวัฒนธรรม ประจำปี 2559 และแล้วคุณแม่นั้นล้มป่วยโดยโรคมะเร็งปอด ระยะสุดท้าย ทำให้ต้องหาเงินเพื่อนำมาซื้อยาเคมีบำบัดอย่างเร่งด่วน ช่วงวิกฤตชีวิตเมื่อคุณแม่ที่ป่วยเป็นโรคมะเร็งปอดระยะสุดท้าย ได้เสียชีวิตลง ทำให้ท่านต้องบวชเรียนเพื่ออุทิศส่วนกุศลให้กับคุณแม่ เนื่องจากคุณแม่เคยขอเอาไว้ว่าจะต้องบวชให้ 1 พรรษา เมื่อระยะเวลาผ่านไปพระพงศกร ปภสฺสโร ได้จัดทำอัดคลิปวิดีโอลงในติ๊กต๊อก (TikTok) แล้วมีเครื่องดื่มกาโตะตั้งประกอบอยู่ ทำให้ผู้คนในโลกออนไลน์สนใจ ติดตาม และแชร์ออกไปเป็นวงกว้าง จนทำให้ผู้คนเรียกว่า “หลวงพี่กาโตะ” ช่วงเปลี่ยนแปลงชีวิตของพระพงศกร ปภสฺสโร เนื่องเพราะมีคนเข้ามาติดตาม พูดถึง ให้ความสนใจ และกลุ่มวัยรุ่น และคนรุ่นใหม่ เดินทางเข้ามาที่วัดเพ็ญญาติ ตำบลกะเปียด อำเภอฉวาง จังหวัดนครศรีธรรมราช เป็นจำนวนมาก ท่านได้รับรางวัลเกียรติสาขาคุณต่าง ๆ เกี่ยวพุทธศาสนาได้แก่ 1)เข้ารับพระราชทานรางวัลเด็กและเยาวชนดีเด่นแห่งชาติ และผู้ทำคุณประโยชน์ต่อเด็กและเยาวชน สาขาศิลปวัฒนธรรม จากสมเด็จพระบรมโอรสาธิราช เจ้าฟ้ามหาวชิราลงกรณ บดินทรเทพยวรางกูร สิริกิติยสมบูรณสวางควัฒน์ วรขัตติยราชสินติวงศ์ มหิดลพงศอดุลยเดช จักรีนเรศยุพราชวิสุทธ สยามมกุฎราชกุมาร ทรงพระกรุณาโปรดเกล้าฯ ให้พลเอก อาชวินทร์ เศวตเศรนี ผู้แทนพระองค์ 2)ได้รับรางวัลกิตติคุณสยามสดุดี สาขาธรรมทูตมาฆบูชา จาก เจ้าไชยยานนท์ ณ เชียงใหม่ 3) ได้รับรางวัลได้รับคัดเลือกบุคคลตัวอย่างที่ทรงคุณค่าแห่งชาติ สาขา นักพัฒนาและทำคุณประโยชน์ต่อศาสนาและสังคมที่ดี เนื่องในวันเยาวชนแห่งชาติ ประจำปีพุทธศักราช 2564 ปัจจุบันพระพงศกร ปภสฺสโร ยังคงมุ่งมั่นที่จะเผยแผ่พระพุทธศาสนาผ่านโลกออนไลน์เพื่อจรรโลงให้กับผู้คนในสังคมที่เปลี่ยนแปลงไปอย่ารวดเร็ว โดยใช้ข้อคิด หลักธรรม เข้ามาใช้เพื่อแก้ปัญหาในชีวิตประจำวัน และเพื่อให้มองโลกในแง่ดีมากขึ้น อย่างที่สโลแกนของท่านคือ “ฟังธรรมะง่าย ๆ สไตล์พระวัยรุ่น กับหลวงพี่กาโตะ”
2. จากการศึกษารูปแบบ เนื้อหา ช่องทางการเผยแผ่พระพุทธศาสนาผ่านโลกออนไลน์ของพระพงศกร ปภสฺสโร ผลการวิจัยพบว่าท่านใช้การนำเสนอมีด้วยกัน 3 รูปแบบคือ เฟซบุ๊ก แฟนเพจ (Facebook Fan Page) ยูทูบ (YouTube) และติ๊กต๊อก (TikTok) มีการใช้มัลติมีเดียอย่างสมบูรณ์ ทุกรูปแบบ โดยกระจายไปยังเมนูต่าง ๆ อย่างครบครัน โดยมีการใช้ตัวอักษร (Text) มากที่สุด และใช้รูปภาพ (Image) มากที่สุดในรูปแบบเฟซบุ๊ก แฟนเพจ (Facebook Fan Page) มีการใช้วิดีโอ (Videos) มากที่สุดในรูปแบบติ๊กต๊อก (TikTok) และรองลงมาคือ ยูทูบ (YouTube) และยังพบว่าในแต่ละรูปแบบมีการใช้การนำเสนอแบบมัลติมีเดียมากกว่า 1 ชนิด ซึ่งเป็นการผสมผสานเพื่อให้เกิดความน่าสนใจและหลากหลาย อีกทั้งยังดึงดูดกลุ่มเป้าหมายให้เข้ามาใช้งานในช่องทางการเผยแผ่พระพุทธศาสนาผ่านโลกออนไลน์ ของพระพงศกร ปภสฺสโร อีกด้วย ด้านเนื้อหาจากการศึกษาพบว่าในแต่ละเมนูที่ปรากฏในรูปแบบต่าง ๆ ของพระพงศกร ปภสฺสโร เป็นเนื้อหาที่เกี่ยวกับ ข้อคิด หลักธรรม มากที่สุด และใช้ภาษาที่ไม่เป็นทางการมากที่สุด โดยเป็นการใช้ภาษาที่สั้นกระชับ เข้าใจง่าย และคล้องจอง

**7.อภิปรายผลการวิจัย**

1. เพื่อศึกษาประวัติและผลงานของพระพงศกร ปภสฺสโรสามารถอภิปรายผลได้ว่า ประวัติของพระพงศกร ปภสฺสโร ตั้งแต่เด็กจนถึงปัจจุบัน เกิดจุดเปลี่ยนในชีวิตที่ทำให้ต้องพลิกบทบาทตนเองจากทางโลกเข้าสู่ทางธรรม เมื่อได้ไปรับชมคอนเสิร์ตของคณะศรีวิชัยโชว์ ทำให้เป็นจุดประกายเริ่มต้นในการชื่นชอบศิลปวัฒนธรรมภาคใต้อย่างเช่น หนังตะลุง เพลงบอก เป็นต้น จึงทำให้พระพงศกร ปภสฺสโร นั้นมีความฝันที่อยากจะเป็นนายหนังตะลุงตั้งแต่เด็ก ต่อมาเมื่อมีผู้เห็นแววในการที่จะเป็นนายหนังตะลุงจึงรับเข้ามาเป็นลูกศิษย์ สอนวิชาการเล่นหนังตะลุงให้กับพระพงศกร ปภสฺสโร อีกทั้งยังมีศิลปินที่อนุรักษ์ศิลปวัฒนธรรมภาคใต้อย่างคุณเอกชัย ศรีวิขัย ที่พระพงศกร ปภสฺสโร นับไว้วว่าเป็นบุคคลตัวอย่าง ในเวลาต่อมาเมื่อท่านจะต้องเข้าไปเรียนที่โรงเรียนฉวางรัชดาภิเษก ตำบลไส้หร้า อำเภอฉวาง จังหวัดนครศรีธรรมราช เป็นช่วงเวลาที่ได้ค้นหาตัวเอง และปล่อยของที่มีอยู่ในตัวที่สะสมเอาไว้ตั้งแต่ครั้งยังเด็ก แต่แล้วชีวิตก็ต้องเจอกับช่วงวิกฤตที่คุณแม่ที่ป่วยเป็นมะเร็งปอดระยะสุดท้าย ทำให้ต้องดิ้นรนที่จะต้องหาเงินในการมาซื้อยาเพื่อที่จะรักษาคุณแม่ให้หาย แต่แล้วโชคชะตาก็ไม่เข้าข้าง คุณแม่ที่ป่วยเป็นโรคมะเร็งปอดระยะสุดท้ายต้องเสียชีวิตลง ทำให้พระพงศกร ปภสฺสโร ต้องบวชหน้าไฟให้กับคุณแม่ 1 พรรษา เนื่องจากคุณแม่ขอเอาไว้ ในระหว่างที่บวชเรียนอยู่นั้นมีสิ่งต่าง ๆ เข้ามามากมาย ทั้งชื่อเสียงที่มีเพิ่มมากขึ้น ในระหว่างนั้นท่านเองก็สนใจเกี่ยวกับการเทศน์อีกด้วยจึงขอเจ้าอาวาสในการขึ้นธรรมาสน์ในการเทศดูซักครั้งก่อนที่จะมีกำหนดการสึกเพื่อไปเรียนต่อในระดับอุดมศึกษา แต่แล้วพระผู้ใหญ่ก็แนะนำให้ท่านนั้นบวชต่อ ท่านจึงตัดสินใจบวชต่อด้วยเหตุผลว่า ในขณะที่ท่านมีชื่อเสียง น่าจะช่วยเหลือสังคมไว้ได้ไม่ทางใดก็ทางหนึ่ง จึงใช้ช่องทางโลกออนไลน์ในการประชาสัมพันธ์งานบุญต่าง ๆ ที่เกิดขึ้นในวัดเพ็ญญาติ ตำบลกะเปียด อำเภอฉวาง จังหวัดนครศรีธรรมราช อีกทั้งในช่วงที่สถานการณ์การแพร่ระบาดโรคโควิด-19 ท่านเองก็ใช้ช่องทางโลกออนไลน์นี้เพื่อให้ข้อคิด หลักธรรม ในสถานการณ์ที่ทุกคนตึงเครียดกับสถานการณ์ อีกทั้งยังช่วยเหลือสังคมโดยการเปิดรับบริจาคและนำไปบริจาคต่อให้ผู้ที่ตกงานในช่วงสถานการณ์การแพร่ระบาดโควิด-19 จนกระทั่งได้รับรางวัลมากมายในสาขาที่เกี่ยวข้องกับสิ่งที่พระพงศกร ปภสฺสโร ได้กระทำเป้าหมายของพระพงศกร ปภสฺสโร อยากที่จะช่วยเหลือสังคม ใช้ข้อคิดหลักธรรมเพื่อขัดเกลาผู้คนในสังคมที่มีความเปลี่ยนแปลงไปอย่างรวดเร็ว โดยใช้ช่องทางสื่อสังคมออนไลน์เพราะสามารถเข้าถึงกลุ่มเป้าหมายที่เป็นวัยรุ่น และคนรุ่นใหม่ และสามารถนำเครื่องมือที่อยู่ในรูปแบบต่างๆ ทางช่องทางออนไลน์มาปรับใช้ให้มีความหลากหลายและมีประสิทธิภาพมากยิ่งขึ้น ซึ่งจะเป็นผลดีต่อผู้ที่สนใจ และสังคมในประเทศไทยได้ต่อไปจะเห็นได้ว่าชีวิตของพระพงศกร ปภสฺสโร นั้นมีเหตุการณ์ต่าง ๆ ที่เกิดขึ้นมากมายทั้งในเรื่องที่ดีและเรื่องร้ายแต่ก็มิอาจทำร้ายสติ และมองปัญหาเป็นเรื่องคู่กายของพระพงศกร ปภสฺสโร และสามารถข้ามผ่านได้ทุกอุปสรรค โดยการเปลี่ยนกรอบมุมมองชีวิต เพื่อให้เห็นโอกาสในวิกฤตจนสามารถพลิกวิกฤติให้เป็นโอกาสได้ดั่งที่พระพงศกร ปภสฺสโร ได้กล่าวไว้ว่า “ชีวิตเราเหมือนมีใครสักคนเขียนเอาไว้แบบนี้แล้ว” โดยอาศัยประสบการณ์ การชี้แนะ การเห็นตัวอย่างจากบุคคลอื่น ๆ ซึ่งทำให้พระพงศกร ปภสฺสโร สามารถจัดการให้เกิดโอกาสจากการเรียนรู้ เพื่อปรับเปลี่ยนกรอบในการมองชีวิต อีกทั้งพระพงศกร ปภสฺสโร ได้ใช้หลักธรรมคำสอนขององค์ สัมมาสัมพุทธเจ้า ศาสนาพุทธ มาปรับใช้ให้เกิดประโยชน์ต่อชีวิต และนำไปช่วยเหลือสังคม พัฒนาบุคคล ให้ดำเนินไปได้พร้อมสถานการณ์โลกที่เปลี่ยนแปลงตลอดเวลา ซึ่งสอดคล้องกับงานวิจัยของ (วิยะดา ตั้งเที่ยงธรรม : 2558) ได้ศึกษาชีวประวัติของภานุ พิทักษ์เผ่า พบว่าชีวประวัติของภานุ พิทักษ์เผ่า มีจุดเปลี่ยนในชีวิต 4 ช่วงด้วยกัน คือวัยเด็กเกิดมรสุมชีวิตครอบครัวล้มละลาย ช่วงวัยทำงานที่ต้องการแก้ปัญหาชีวิตของนักเรียน นักศึกษา และชาวบ้านที่เผชิญกับปัญหาความยากจน และหนี้สิน นอกจากนี้ยังมีผลงานในด้านต่าง ๆ เช่น การช่วยเหลือสังคม เช่น การเป็นนายกสมาคมการเกษตร เป็นประธานสมัชชาคุณะรรม จังหวัดสงขลา และกรรมการของตลาดนัดการเกษตร เป็นต้น ยังสอดคล้องกับงานวิจัยของ (บัณฑิต กลิ่นรัศมี : 2544) ได้ศึกษาชีวประวัติและผลงานด้านการพัฒนาชุมชนของ นายชบ ยอดแก้ว ได้กำหนดประเด็นในการศึกษาไว้ สรุปได้ คือ ชีวประวัติ ประสบการณ์ ชาติภูมิ การศึกษา ปฐมวัย อุปนิสัยและบุคลิกภาพ ชีวิตการรับราชการ ชีวิตครอบครัว ตำแหน่งทางสังคมและเกียรติคุณที่ได้รับ และผลงานด้านการพัฒนาชุมชน และสอดคล้องกับงานวิจัยของ(พัชรี บุญราศี : 2544) ได้กล่าวถึงการศึกษาชีวประวัติของบุคคลสำคัญสรุปได้ว่า เป็นการศึกษา เกี่ยวกับชาติภูมิ การศึกษา การทำงาน ผลงานที่สำคัญ เกียรติคุณที่ได้รับ ส่วนผลงานมักจะเลือก เฉพาะผลงานที่ได้รับการยอมรับจากภาครัฐและภาคเอกชน โดยเป็นผลงานที่ได้รับรางวัลของบุคคลที่ศึกษา
2. จากการศึกษารูปแบบ เนื้อหา ช่องทางการเผยแผ่พระพุทธศาสนาผ่านโลกออนไลน์ของพระพงศกร ปภสฺสโร สามารถอภิปรายผลได้ว่า ด้วยยุคสมัยที่เปลี่ยนไปคนยุคปัจจุบันให้ความสนใจกับโลกสังคมออนไลน์เพิ่มมากขึ้น อาทิเช่น เฟซบุ๊ก (Facebook) ยูทูบ (YouTube) และติ๊กต๊อก (TikTok) เป็นต้น เห็นได้จากการจัดอันดับในแต่ละปีของ Alexa.com แสดงการจัดอันดับเว็บไซต์จากผู้ใช้งานในประเทศไทย ซึ่งผู้ใช้งานส่วนใหญ่อยู่ในกลุ่มวัยรุ่น และวัยทำงาน โดยรูปแบบในช่องทางการเผยแผ่พระพุทธศาสนาผ่านโลกออนไลน์มีด้วยกัน 3 รูปแบบคือ เฟซบุ๊ก แฟนเพจ (Facebook Fan Page) ใช้ชื่อว่า “หลวงพี่กาโตะ - ขวดสีฟ้า ฝาสีเหลือง” มีวัตถุประสงค์ในการเผยแผ่พระพุทธศาสนาผ่านโลกออนไลน์ของพระพงศกร ปภสฺสโร นั้นคือ การนำข้อคิด หลักธรรมที่สอดคล้องกับคำสอนขององค์สัมมาสัมพุทธเจ้ามาพูดให้เข้าใจง่าย สั้นกระชับ และคล้องจอง มาปรับใช้ให้เข้ากับยุคสมัย อีกทั้งยังใช้ภาษาที่ไม่เป็นทางการมากกว่าเป็นทางการ และเท่าทันเหตุการณ์ที่กำลังเป็นที่พูดถึงของคนในสังคม ยูทูบ (YouTube) ใช้ชื่อว่า “หลวงพี่กาโตะ - Office” มีวัตถุประสงค์เพื่อเผยแผ่พระพุทธศาสนาผ่านโลกออนไลน์ในรูปแบบวิดีโอ โดยเป็นการนำข้อคิด หลักธรรมที่ สั้นกระชับ เข้าใจง่าย และคล้องจอง มาปรับใช้กับยุคสมัย ในแบบวิดีโอ อีกทั้งยังมีการแต่งเพลงเพื่อประชาสัมพันธ์เกี่ยวกับวัดเพ็ญญาติ ตำบลกะเปียด อำเภอฉวาง จังหวัดนครศรีธรรมราช ซึ่งสามารถเข้าถึงกลุ่มเป้าหมายที่เป็นวัยรุ่น และกลุ่มคนรุ่นใหม่ที่สนใจในพระพุทธศาสนา ซึ่งเนื้อหาส่วนใหญ่เกี่ยวกับข้อคิดหลักธรรม สั้นกระชับ เข้าใจง่าย คล้องจอง และใช้ภาษาที่ไม่เป็นทางการมากกว่าเป็นทางการ ติ๊กต๊อก (TikTok) ใช้ชื่อว่า “พงศกร จันทร์แก้ว” มีวัตถุประสงค์เพื่อเผยแผ่พระพุทธศาสนาผ่านโลกออนไลน์ในรูปแบบวิดีโอสั้น ความยาวไม่เกิน 5 นาทีเป็นการนำข้อคิดหลักธรรม ที่คล้องจอง เข้าใจง่าย มาใช้แก้ปัญหาในการใช้ชีวิต เช่น ความรัก ปัญหาส่วนตัว ความทุกข์ เป็นต้น โดยใช้ภาษาที่ไม่เป็นทางการมากกว่าภาษาที่เป็นทางการ ซึ่งสามารถเข้าถึงกลุ่มเป้าหมายที่เป็นวัยรุ่น และกลุ่มคนรุ่นใหม่ที่สนใจประเด็นในสังคมปัจจุบันซึ่งสอดคล้องกับงานวิจัยของ (ธนิพร จุลศักดิ์ : 2555) ได้ศึกษาและอธิบายเกี่ยวกับรูป เนื้อหา และภาษาที่ใช้ในการเผยแผ่ธรรมะผ่านสื่อสังคมออนไลน์ ของ พระมหามหาวุฒิชัย วชิรเมธี พบว่า เฟซบุ๊ก แฟนเพจ (Facebook Fan Page) ของพระมหาวุฒิชัย วชิรเมธี มีการใช้มัลติมีเดียได้อย่างสมบูรณ์ ทุกรูปแบบ โดยเป็นการกระจายไปยังเมนูต่างๆ อย่างครบถ้วน ส่วนด้านเนื้อหาพบว่าภายในเมนูไทม์ไลน์เฟซบุ๊ก แฟนเพจ (Facebook Fan Page) เป็นเนื้อหาประเภทข้อคิด หลักธรรมคำสอนมากที่สุด ด้านภาษาพบว่าภาษาที่ใช้ในการเผยแผ่ธรรมะส่วนใหญ่ใช้ภาษาแบบที่ไม่เป็นทางการ โดยใช้ภาษาที่เข้าใจง่าย กระชับ และคล้องจอง ส่วนภาษาที่ไม่เป็นทางการเป็นการใช้ภาษาบาลี และภาษาอังกฤษในการอธิบายหลักคำสอน ยังสอดคล้องกับงานวิจัยของ และสอดคล้องกับงานวิจัยของ (ทัศนีย์ จันทร : 2543) พบว่าในสมัยโบราณเป็นลักษณะของการเทศน์โดยผ่านสื่อบุคคลที่มีสัญลักษณ์เป็นทางการ กล่าวคือ การเทศน์แต่ละครั้ง ต้องมีผู้อาราธนา พระที่เทศน์จะต้องนั่งบนธรรมาสน์ และถือคัมภีร์มีการขึ้นนะโมและยกพระบาลีสอดแทรกอยู่เสมอต่อมาช่วง 50 ปีย้อนหลังมานี้การเผยแผ่ธรรมะได้มีการเปลี่ยนแปลงโดยมีทางเทศน์และบรรยายธรรมในช่วง 30 ปีย้อนหลังมาจนถึงปัจจุบันการถ่ายทอดได้ปรับเปลี่ยนรูปแบบการเทศน์มาสู่การบรรยายธรรมตลอดซึ่งเป็นรูปแบบจากการสอนและเผยแผ่ธรรมะมีรูปแบบไม่เป็นทางการ โดยมีพระหรือฆราวาสเป็นผู้บรรยายธรรม เวลาบรรยายธรรม อาจนั่งหรือยืนก็ได้ การพูดใช้ภาษาทันสมัยใช้ภาษาบาลีน้อยหรือหากมีการใช้ภาษาบาลีก็จะมีการแปลความหมายควบคู่กันไปด้วย

**8.ข้อเสนอแนะจากการวิจัย**

**ข้อเสนอแนะ**

จากการวิจัยพบว่า ถึงแม้การเผยแผ่พระพุทธศาสนาผ่านโลกออนไลน์ของพระพงศกร ปภสฺสโร จะได้รับความนิยมในด้านของรูปแบบ และเนื้อหา ตรงกลุ่มเป้าหมายของวัยรุ่น และคนรุ่นใหม่ ด้วยเหตุผลที่เข้าถึงง่าย สะดวก รวดเร็ว และเป็นกลุ่มที่มีการใช้โลกออนไลน์มากที่สุดแต่เดิมอยู่แล้ว อีกทั้งควรมีการพัฒนาสื่อสังคมออนไลน์ (Facebook Fan Page) ของพระพงศกร ปภสฺสโร ในด้านเนื้อหาที่สามารถเข้าถึงกลุ่มเป้าหมายอื่น ๆ ได้และให้กลุ่มที่สนใจอยู่แล้ว เข้ามาใช้งานให้ได้บ่อยเพิ่มมากยิ่งขึ้นเพื่อเป็นประโยชน์ในการขัดเกลาวัยรุ่นและคนรุ่นใหม่ที่จะเติบโตไปเป็นอนาคตในวันข้างหน้า

**ข้อเสนอแนะเพื่อการวิจัยครั้งต่อไป**

1. ในการวิจัยในครั้งนี้เป็นการวิจัยเชิงคุณภาพ ศึกษาประวัติและผลงาน ศึกษารูปแบบ เนื้อหา ช่องทางการเผยแผ่พระพุทธศาสนาผ่านโลกออนไลน์ของพระพงศกร ปภสฺสโร ในอนาคตควรศึกษาความพึงพอใจของผู้เข้าใช้สื่อออนไลน์ของพระพงศกร ปภสฺสโร
2. ในการวิจัยครั้งต่อไปควรศึกษาเปรียบเทียบการเผยแผ่พระพุทธศาสนาผ่านโลกออนไลน์ของพระพงศกร ปภสฺสโร กับพระท่านอื่น ว่ามีการใช้รูปแบบใดบ้าง และมีความแตกต่างกันอย่างไร
3. ในการศึกษารูปแบบ เนื้อหา ช่องทางการเผยแพร่พระพุทธศาสนาผ่านโลกออนไลน์ของพระพงศกร ปภสฺสโร ในครั้งนี้เป็นการสัมภาษณ์เชิงลึก ในครั้งหน้าควรศึกษาในเชิงปริมาณ

**9.เอกสารอ้างอิง**

แก้ว ชิดตะขบ.(2553).ประวัติความสำคัญของการเผยแผ่พระพุทธศาสนา (พิมพ์ครั้งที่1).กรุงเทพมหานคร :

โรงพิมพ์สำนักงานพระพุทธศาสนาแห่งชาติ

ทัศนีย์ จันทร. การสื่อสารเพื่อการพัฒนา. หน่วยที่ 9 – 15.นนทบุรี: โรงพิมพ์มหาวิทยาลัยสุโขทัยธรรมาธิราช.

ธนิพร จุลศักดิ์. (2555). การเผยแผ่ธรรมะผ่านสื่อสังคมออนไลน์ของพระมหาวุฒชัย วชิรเมธี (วิทยานิพนธ์

ปริญญามหาบัณฑิต). มหาวิทยาลัยธุรกิจบัณฑิตย์. กรุงเทพมหานคร

บัณฑิต กลิ่นรัศมี. (2544). ศึกษาชีวประวัติและผลงานด้านการพัฒนาชุมชนของชบ ยอดแก้ว (วิทยานิพนธ์

ปริญญามหาบัณฑิต). มหาวิทยาลัยทักษิณ. สงขลา

พัชรี บุญราศี. (2544). ศึกษาชีวประวัติและผลงานของลัภย์ หนูประดิษฐ์ (วิทยานิพนธ์ปริญญามหาบัณฑิต).

มหาวิทยาลัยทักษิณ. สงขลา

วิยะดา ตั้งเที่ยงธรรม. (2559). ศึกษาชีวประวัติและผลงานของภานุ พิทักษ์เผ่า (วิทยานิพนธ์ปริญญา

มหาบัณฑิต). มหาวิทยาลัยสงขลานครินทร์. สงขลา

เสนีย์ วิลาวรรณ และคณะ. (2533). การเขียน 2. กรุงเทพมหานคร : วัฒนาพาณิช

1. นักศึกษา วิชาเอกสังคมศึกษา คณะครุศาสตร์ มหาวิทยาลัยราชภัฏภูเก็ต [↑](#footnote-ref-2)
2. อาจารย์ สาขาวิชาเอกสังคมศึกษา คณะครุศาสตร์ มหาวิทยาลัยราชภัฏภูเก็ต [↑](#footnote-ref-3)